টেমসে পা ধুয়ে ভাইরাল ভারতীয় যুবক, লন্ডনে এমন আচরণ নিয়ে নেটিজেনদের তীব্র সমালোচনা

ওয়েব ডেস্ক: লন্ডনের (London) বিখ্যাত টেমস নদীতে পা ধুয়ে নেটমাধ্যমে ব্যাপক বিতর্কের মুখে পড়লেন এক ভারতীয় যুবক। ভাইরাল হওয়া ভিডিয়োতে দেখা যায়, পর্যটনস্থল টেমসের ধারে নেমে তিনি নদীর জলে পা ধুচ্ছেন। এমনকি নেটিজেনদের দাবি, ওই যুবক নাকি মাঝে মাঝেই নদীতে স্নানও করেন।

ভিডিয়োটি সামনে আসতেই সামাজিক মাধ্যমে কটাক্ষের ঝড়। এক নেটিজেনের মন্তব্য, “পা ধোও না ভাই, এই জলই তো ওরা খায়। প্লিজ থামো।” অন্য কেউ আবার প্রশ্ন তুলেছেন, নদীর জলে পা ধোওয়ার অর্থই বা কী! অনেকে বলেছেন, গঙ্গা-যমুনা ছেড়ে বিদেশে গিয়ে টেমসকেও কেন এভাবে ব্যবহার করা হবে? তা নিয়েও উঠছে বিতর্ক।

আরও পড়ুন: হাসিনাকে ফেরত চেয়ে ভারতকে চিঠি পাঠাচ্ছে বাংলাদেশ, নয়াদিল্লির অবস্থান কী?

লন্ডন শহরের প্রাণ টেমস নদী। লন্ডন আই, টাওয়ার ব্রিজের পাশাপাশি এই নদীও পর্যটকদের অন্যতম আকর্ষণ। কিন্তু বছর ধরে টেমসের জলদূষণ নিয়ে চলছে বিতর্ক। নদীর অনেক অংশেই জলের মান ন্যূনতম মানের থেকেও নীচে—এমন তথ্যও উঠে এসেছে বিভিন্ন সমীক্ষায়।

এই পরিস্থিতিতে টেমসে পা ধোওয়ার ঘটনাকে ‘অবিবেচনাপ্রসূত’ বলে আখ্যা দিচ্ছেন বহু নেটিজেন। তবে নদীর জলে পা ধোওয়া আইনত দণ্ডনীয় কিনা, তা নিয়েও নতুন করে প্রশ্ন উঠতে শুরু করেছে।